ยอดใช้เช็ควูบ คนหันจ่ายออนไลน์พุ่ง
ธปท.เปิดยอดใช้เช็คเดือน มิ.ย.ปีนี้ เทียบช่วงเดียวกันปีก่อนลด 2.63 แสนใบ หรือมูลค่า 2.7 แสนล้าน ดิ่ง 8%
30 ก.ค. 2560

ธปท.เปิดยอดใช้เช็คเดือน มิ.ย.ปีนี้ เทียบช่วงเดียวกันปีก่อนลด 2.63 แสนใบ หรือมูลค่า 2.7 แสนล้าน ดิ่ง 8%
ธนาคารแห่งประเทศไทย (ธปท.) รายงานการเรียกเก็บเงินตามเช็คทั่วประเทศล่าสุดเดือน มิ.ย.ที่ผ่านมา ว่ามีปริมาณเช็ครวมทั้งสิ้น 5.64 ล้านใบ มูลค่า 3.1 ล้านล้านบาท ลดลงจากระยะเดียวกันปีก่อน 2.63 แสนใบหรือลดลง 4.4% คิดเป็นมูลค่าลดลง 2.7 แสนล้านบาท หรือลดลง 8% โดยเช็คเรียกเก็บเฉลี่ยต่อวัน 2.56 แสนใบ คิดเป็นมูลค่า 1.4 แสนล้านบาท และปริมาณเช็คทั้งระบบ 99.3% เป็นเช็คที่มีมูลค่าต่ำกว่า 10 ล้านบาท คิดเป็น 1 ใน 3 ของมูลค่ารวมทั้งระบบ
ทั้งนี้ ในจำนวนเช็คทั่วประเทศมีเช็คคืนไม่มีเงิน หรือเช็คเด้ง 57,659 ใบ มูลค่ารวม 8,760 ล้านบาท ลดลงจากช่วงเดียวกันของปีก่อน 4,238 ใบ หรือ 6% คิดเป็นมูลค่า 250 ล้านบาท หรือลดลง 2%
สำหรับสาเหตุสำคัญที่ทำให้ปริมาณการใช้เช็คโดยภาพรวมและเช็คเด้งทั้งระบบลดลงอย่างต่อเนื่อง มีปัจจัยมาจากประชาชนนิยมใช้ช่องทางการชำระเงินทางอิเล็กทรอนิกส์รูปแบบใหม่มากขึ้น เนื่องจากสะดวกและมีค่าธรรมเนียมที่ถูกกว่าการใช้เช็ค 
อย่างไรก็ตาม การที่ปริมาณเช็คเด้งบางส่วนเกิดจากปัญหาการขาดสภาพคล่องของธุรกิจขนาดกลางและขนาดเล็ก (เอสเอ็มอี)ด้วยเช่นกัน แต่สัดส่วนไม่สูงมากนัก และมีแนวโน้มลดลงตามภาวะเศรษฐกิจที่ค่อยๆ ฟื้นตัวดีขึ้น
สำหรับเช็คเด้งทั้งหมดในเดือน มิ.ย.นี้ แยกเป็นเช็คเด้งในเขตกรุงเทพฯ และปริมณฑล 2.9 หมื่นใบ มีมูลค่า 5,310 ล้านบาท เช็คเด้งเขตภูมิภาคมี 8,473 ใบ มีมูลค่า1,550 ล้านบาท และเช็คเด้งข้ามเขตจังหวัด2.02 หมื่นใบ มีมูลค่า 1,900 ล้านบาท
ขณะเดียวกัน หากเทียบกับเดือน พ.ค. 2560 จะพบว่าปริมาณเช็ครวมทั้งระบบลดลง5.86 แสนใบ มูลค่าลดลง 1.4 แสนล้านบาท ส่วนเช็คเด้งลดลง 7,465 ใบ มีมูลค่าลดลง 400 ล้านบาท
สถิติยอดเช็คเด้งในช่วง 6 เดือนแรกของปี 2560 พบว่ายังคงทรงตัวอยู่ในระดับนี้โดยปริมาณเช็คเด้งอยู่ที่ 5-7 หมื่นใบ วงเงิน 7,000-9,000 ล้านบาท หรือคิดเป็น 0.6% ของมูลค่าเช็คโดยรวม ซึ่งยังไม่น่ากังวล และทั้งปี 2559 มีปริมาณเช็คเด้ง 7.49 แสนใบ คิดเป็นมูลค่า 1.1 ล้านล้านบาท
อย่างไรก็ตาม หากแยกเป็นการเรียกเก็บเงินตามเช็คในเขตกรุงเทพฯ และปริมณฑลมีจำนวน 3.82 ล้านใบ มูลค่า 2.73 หมื่นล้านบาท ส่วนการเรียกเก็บเงินตามเช็คภายในจังหวัดในเขตภูมิภาคมีจำนวน 8.98 แสนใบ มูลค่า 2.64 แสนบาท และการเรียกเก็บเงินตามเช็คข้ามเขตจังหวัดมีจำนวน 9.17 แสนใบ มูลค่า 8.8 หมื่นล้านบาท 
นอกจากนี้ หากจำแนกตามช่วงมูลค่า พบว่าเป็นเช็คที่สั่งจ่ายเงินที่น้อยกว่า 10 ล้านบาท จำนวน 5.6 ล้านใบ คิดเป็น 99% ของเช็คทั้งหมด มีมูลค่ารวม 1.08 ล้านล้านบาท เช็คสั่งจ่ายวงเงินตั้งแต่ 10-50 ล้านบาท มีจำนวน 30,644 ใบ คิดเป็นมูลค่า 5.89 แสนล้านบาท
ขณะที่เช็คสั่งจ่ายวงเงิน 50-100ล้านบาท มีจำนวน 4,222 ใบ มูลค่า 2.83 แสนล้านบาท และเช็คสั่งจ่ายวงเงิน 100 ล้านบาทขึ้นไป มีจำนวน 3,721 ใบ คิดเป็นมูลค่า 1.1 ล้านล้านบาท